## Odluka Ustavnog suda Republike Hrvatske broj U-I-673/1996. od 20. travnja 2000. godine

### NN 43/2000 (21.4.2000.), Odluka Ustavnog suda Republike Hrvatske broj U-I-673/1996. od 20. travnja 2000. godine

# **USTAVNI SUD REPUBLIKE HRVATSKE**

**1010**

Ustavni sud Republike Hrvatske u sastavu dr. sc. Smiljko Sokol, predsjednik
Suda te suci dr. sc. Velimir Belajec, Marijan Hranjski, dr. sc. Petar Klarić,
Jurica Malčić, mr. sc. Ivan Matija, Ivan Mrkonjić, dr. sc. Jasna Omejec,
Emilija Rajić, Vice Vukojević i Milan Vuković, odlučujući o prijedlogu
Zastupničkog doma Hrvatskog državnog sabora, na sjednici održanoj 20. travnja
2000. godine, donio je sljedeću

## **ODLUKU**

Produljuje se rok odgode prestanka važenja odredbi Zakona o naknadi
za imovinu oduzetu za vrijeme jugoslavenske komunističke vladavine (»Narodne
novine«, br. 92/96), ukinutih odlukom Ustavnog suda Republike Hrvatske,
broj: U-I-673/1996 i dr. od 21. travnja 1999. godine, objavljenom u »Narodnim
novinama«, br. 39/99.

Novi rok određuje se s danom 31. prosinca 2000. godine.

Obrazloženje

Zastupnički dom Hrvatskoga državnog sabora podnio je prijedlog da se
odgodi rok prestanka važenja odredbi Zakona o naknadi za imovinu oduzetu
za vrijeme jugoslavenske komunističke vladavine naznačenih u odluci Ustavnog
suda, kako je to navedeno u izreci ove odluke.

Predlagatelj navodi da je Vlada Republike Hrvatske ocijenila da bi uz
obvezu dopune i izmjene navedenog Zakona, koja proizlazi iz odluke i rješenja
Ustavnog suda Republike Hrvatske, trebalo otkloniti i druge pravne nedostatke
i nedorečenosti koje proizlaze iz Zakona u cijelosti, a uočene su u njegovoj
dvogodišnjoj praktičnoj primjeni.

Vlada također ocjenjuje da, s obzirom da se radi o Zakonu koji je od
velikog značenja za Republiku Hrvatsku, njegove izmjene i dopune zahtijevaju
temeljite pripreme, koje se ne mogu na zadovoljavajući način obaviti u
zadanom roku (23. travnja 2000.).

Predlaže se produljenje roka stupanja na snagu odluke i rješenja Ustavnog
suda do 31. prosinca 2000. godine.

Prijedlog je osnovan.

Ustavni sud Republike Hrvatske je odlukom označenom u izreci ukinuo
pojedine odredbe Zakona, time da je u t. 3. odlučio da zakonske odredbe
ukinute pod t. 1. a), b) i c) izreke prestaju važiti stupanjem na snagu
zakona kojim će Hrvatski državni sabor donijeti nove odredbe umjesto ukinutih,
a najkasnije istekom roka od jedne godine od dana objave ove odluke i rješenja
u »Narodnim novinama«.

Budući da se radi o složenim propisima, koji zahtijevaju temeljitu razradu
problema na koje je Sud u obrazloženju svoje odluke ukazao, Ustavni sud
smatra prijedlog osnovanim te produljenje roka opravdanim.

Ovo naročito iz razloga što zbog održavanja izbora početkom 2000. godine
i konstituiranja novog Zastupničkog doma Hrvatskoga državnog sabora nije
bio moguć rad na donošenju izmjena i dopuna Zakona o naknadi u odnosu na
ukinute odredbe.

Iz navedenih razloga, temeljem članka 53. stavka 2. Ustavnog zakona
o Ustavnom sudu Republike Hrvatske (»Narodne novine«, br. 99/99), Ustavni
sud je odlučio kao u izreci.

Broj: U-I-673/1996
Zagreb, 20. travnja 2000.

USTAVNI SUD REPUBLIKE HRVATSKE

Predsjednik
**dr. sc. Smiljko Sokol,** v. r.

Odluka, NN 43/2000-1010